text: Regn og blæst udfordrer beachvolleyturnering
  26 juni 2016 kl. 14.00
  Søndag var der sommerstemning, da der blev spillet beachvolley i Design City Kolding. Men weekenden har budt på udfordringer fra vejrguderne.
  Beachvolleyturneringen Design City Kolding Grand Slam blev afviklet i denne weekend i Kolding.
  Både danske og udenlandske spillere har duelleret i løbet af weekenden, hvor vejret har været en væsentlig medspiller.
  - Det betyder ret meget, hvordan det er med vind og regn. Nu har det regnet meget i går, så sandet er rigtig godt stampet, så kan man hoppe højt og slå hårdt, fortæller elitespilleren Helle Søndergaard fra Varde til TV SYD.
  Men ikke kun regn spiller ind på resultatet.
  - I dag blæser det ret meget, så det er rigtig vigtigt, at man hele tiden indstiller sig på, hvor vinden kommer fra. Ellers kan vinden være imod en.
  Helle Søndergaard kæmpede søndag med om en plads i finalen. Men hun og makkeren må se sig slået af modstanderen.
  - Vi har lige tabt om at gå i finalen, så jeg er lidt ærgerlig vil jeg sige.
  Helle Søndergaard og makkeren sluttede på en tredjeplads i turneringen, der afholdes for fjerde gang. I alt har de 160 deltagere spillet 400 kampe.
  